   
המכללה לביטחון לאומי

מחזור מ"ב, 2015 - 2014

**מסמך מסכם סימולציה מדינית**

**צוות הרשות הפלסטינית**

חברי הצוות :

אל"מ מנצור חטיב

גברת דרורה ליפשיץ

נצ"מ אלי אסייג

אל"מ אלי גלעד

אל"מ ציון רצון

אל"מ קובי סרוסי



**יוני 2015**

**הרשות הפלסטינית**

**1.א. רקע ונתוני יסוד** :

* הרשות הוקמה בשנת 1994 בעקבות הסכם אוסלו שנחתם בין אש"ף למדינת ישראל בחסות ארה"ב.
* הרשות מוכרת מיום הקמתה כישות אוטונומית למחצה ותחת אחריותה נמצאת כמעט כל האוכלוסייה הפלשתינאית בשטחי יהודה ושומרון עם סמכויות מגוונות כתוצאה מתהליך אוסלו.
* משנת 1994 עד 2007 שלטה הרשות הפלסטינית גם בעזה. בשנת 2007 איבדה את האחיזה בעזה לטובת החמאס לאחר הפיכה של החמאס.
* שטח הרשות הוא 6220 קמ"ר.
* במסגרת הסכם הביניים בין ישראל לאש"ף נקבע כי שטח הגדה המערבית יחולק לשלושה תתי שטחים :  
  - שטח A המהווה כ – 18% משטחי הגדה כולל כל הערים הפלסטיניות. בשטח זה גרה מרבית האוכלוסייה הפלסטינית והרשות מחזיקה ברוב הסמכויות השלטוניות.  
  - שטח B המהווה כ – 22% משטחי הגדה כולל אזורים כפריים גדולים. בשטח זה שמרה ישראל על השליטה הביטחונית והעבירה לידי הרשות את ניהול הסמכויות בעניינים אזרחיים.  
  - שטח C המהווה כ – 60% משטחי הגדה. בשטח זה שמרה ישראל על מרבית סמכויותיה המקנות לה שליטה מלאה כמעט, כולל סמכויות ביטחוניות וסמכויות אזרחיות לרבות בעלות על הקרקע ושימוש בה, הקצאת קרקעות, תכנון ובניה.
* ערים פלסטיניות באיו"ש:  
  - ג'נין : 274,000 תושבים, 45.4% משתתפים בכוח העבודה, 17.2% אבטלה.  
  - טובאס : 54,765 תושבים, 52% משתתפים בכוח העבודה, 20.2% אבטלה.  
  - יריחו : 45,433 תושבים, 48.2% משתתפים בכוח העבודה, 14.4% אבטלה.  
  - בית לחם : 188,880 תושבים, 48.8% משתתפים בכוח העבודה, 21.5% אבטלה.  
  - חברון : 600,364 תושבים, 47.8% משתתפים בכוח העבודה, 21.7% אבטלה.  
  - טול כרם : 165,791 תושבים, 43.6% משתתפים בכוח העבודה, 28.5% אבטלה.  
  - שכם : 340,117 תושבים, 50.4% משתתפים בכוח העבודה, 18% אבטלה.  
  - קלקיליה : 97,447 תושבים, 46.6% משתתפים בכוח העבודה, 26% אבטלה.  
  - סלפית : 63,148 תושבים, 46.9% משתתפים בכוח העבודה, 19.8% אבטלה.  
  - רמאללה : 301, 296 תושבים, 46.1% משתתפים בכוח העבודה, 17.7% אבטלה.
* נתונים דמוגרפיים :  
  - בשטחי יהודה ושומרון חיים 2.6 מיליון תושבים פלסטינאים. כמו כן ישנם עוד 1.7 מיליון תושבים בעזה. סה"כ פלסטינאים בשטחי יהודה ושומרון וחבל עזה 4.3 מיליון.  
  - קבוצות גיל באוכלוסייה הפלסטינאית בשטחי יהודה ושומרון בלבד :  
  גילאי 0 – 14 : 38%.  
  גילאי 15 – 64 : 59%.  
  גילאי 65+ : 3%.  
  - תוחלת החיים באיו"ש היא גיל 75.4.  
  - שיעור הילודה הוא 23.8 לידות לכל 1000 איש.  
  - שיעור התמותה הוא 3.5 מיתות לכל 1000 איש.  
  - שיעור הפוריות הוא 2.91 בממוצע לכל אישה.  
  - קצב גידול האוכלוסייה השנתי הוא 2% (מקום 51 בעולם).  
  - בקרב האוכלוסייה הפלסטינית בשטחי יהודה ושומרון יש 52.8% משפחות   
   נשואות.  
  - אחוז הגירושים עומד על 0.7.  
  - ישנן 3.3% אלמנות.  
  - 43.1% מהאוכלוסייה הם רווקים.  
  - 96.4% מהאוכלוסייה מחוברת למים.  
  - 57.4% מחוברים לביוב.
* נתונים נוספים :  
  - היקף המחשבים הביתיים עומד על 55.2%.  
  - 50.4% מחוברים לאינטרנט.  
  - 96.6% מחוברים לטלוויזיה בלוין.  
  - 44% מחוברים לרשת טלפונית קווית.  
  - 95.7% משתמשים בטלפון סלולרי.  
  - 81.9% משתמשים באינטרנט.

**1.ב. מאפייני הזהות של התושבים הפלסטינים:**

* הומוגניות לצד הטרוגניות : זהות לאומית חזקה, אחידות אתנית ודת מלכדות מחד, פיצול בין זירות מגזרים ומפלגות מאידך.
* לציבור הפלסטיני ישנה מודעות לתפקיד האוכלוסייה בעיצוב התהליכים בזירה, ניסיון מוכח ביציאה לרחוב.
* מהפכה חברתית רב ממדית : מנהיגות הזירה עוברת לבני דור הביניים המגיעים בעיקר מהפריפריה החברתית.
* מודעות פוליטית גבוהה ומרחב אזורי מפותח בהשוואה ליתר האזור, בין היתר בהשראת "החוויה הישראלית".
* הנרטיב הלאומי המוביל : העם הפלסטיני הוא אדון האדמה בפלסטין, יש לעם הפלסטיני זכות היסטורית וטבעית הנשענת על העובדה שישראל קמה כתוצאה מהחלטת המעצמות כשהתושבים הפלסטיניים כבר היו במרחב.
* הייחודיות של העם הפלסטיני בעיני עצמו : זהות ומורשת ייחודית המקדשת את האדמה, הסממן לכך הוא עץ הזית.
* השלב בו הפלסטינאים נמצאים בו הוא הכרה מישראל ומהעולם והמאבק על הזכות לעצמאות.
* **החזון : הקמת מדינה עצמאית וריבונית ביהודה ושומרון וחבל עזה .**

**1.ג. ניתוח SWOT של הרשות הפלסטינית :**

* חוזקות :  
  - היחלשות החמאס ברחוב הפלסטיני בעזה לאחר "צוק איתן".  
  - משטר פנימי יציב ביו"ש הנשען על מנגנוני הביטחון המתואמים בשטח עם   
   כוחות הביטחון הישראליים.  
  - מגמת עליה בשכר הריאלי ובכוח הקניה.  
  - גידול בסכומי העברת כספי מיסים מישראל.  
  - צמיחה ברמת התוצר.  
  - גידול בענפי שירותים, ייצוא ומסחר.  
  - מצב כלכלי טוב יותר מרצועת עזה.  
  - עליה בנתוני השכלה.  
  - משטר פנימי פרלמנטרי יציב ביו"ש.  
  - פתיחות חברתית למדיה ולתהליכים בינלאומיים.  
  - צמצום פערי בין הכפר לעיר.
* חולשות :  
  - תלות כלכלית כמעט מוחלטת במדינת ישראל.  
  - חוסר הסכמה בין הרשות לחמאס מקטין את היכולת להגיע להסכם.  
  - השרעייה"(לגיטימיות) לא מוחלטת ברחוב הפלסטיני לאור אי קיום הליך בחירות מזה שנים רבות.  
  - ראש הרשות אינו נתפס בעיני רוב הציבור הישראלי כפרטנר לשלום. - סקטור פרטי מנוון.  
  - תשתיות רעועות.  
  - מחסור במשאבי טבע.  
  - שיעור אבטלה גבוה באופן כללי וגם בקרב האקדמאים.  
  - עליה באירועים פליליים.  
  - גידול בהוצאות למרות ירידה בתקציבי הסיוע.  
  - אין יורש לאבו מאזן.  
  - גידול בצבירת פיגורי תשלומים.  
  - התחזקות דתית בחברה.  
  - תודעת שחיתות שלטונית.
* **הזדמנויות :  
  -** חמאס ממשיך לאבד לגיטימציה ערבית ובינלאומית.  
  - לחץ בינלאומי מתמשך על ההנהגה הישראלית להגיע להסדר.  
  - הפנמת הרעיון של שתי מדינות לשני עמים בקרב הציבור הישראלי.  
  - הכרה אירופאית גורפת בבתי פרלמנט על העיקרון של שתי מדינות לשני עמים.  
  - הקמת ממשלה ימנית חדשה בישראל היכולה במתווה מסוים לחתום על הסכם.  
  - סממנים למשבר ביחסים בין ארה"ב לישראל.- תהליכי קידום במעמד האישה.  
  - הזירה הבינלאומית נוחה להפעלת לחץ על ישראל.- אפשרויות להרחבת העבודה בישראל כחלק מנרמול היחסים, כפועל יוצא גדילה בשכר המשולם.- עידוד משקיעים מחו"ל להקים מפעלים/עסקים חדשים בעלויות נמוכות.
* **איומים :  
  -** הטלטלה בעולם הערבי והשינויים במזה"ת כולל עליית גורמים קיצוניים מסיטה את תשומת הלב העולמית מבעיית הפלסטינאים.  
  - עצירת כספים מישראל בעקבות הפניה לבית הדין הבינלאומי בהאג.  
  - המשך בניה בהתנחלויות מערער את היציבות בשטח.  
  - אי קיום הבטחת המדינות להעברת כספים לשיקום עזה לאחר "צוק איתן".  
  - אי התקדמות בתהליך המדיני מובילה לאיבוד התקווה ביכולת הרשות להגיע   
   להסכם.  
  - מורל לאומי במגמת ירידה.  
  - איום בסנקציות מרחיקות לכת מצד ישראל וארה"ב כתגובה לפניה לבית הדין הבינלאומי.  
  - קיפאון כלכלי עלול להוביל להרחבת מוסדות אסלאמיים (דעווה) המשמשים מנוף להפצת האידאולוגיה של החמאס.

**1.ד. ניתוח המערכת האזורית מנקודת ראותה של הרשות :**

**קצה נפשו של העולם מהסכסוך הישראלי – פלשתינאי-** לעיתים נדמה לישראל ולרשות שהן מרכז העולם בעיניי האירופאים והאמריקאים, זו לא באמת התמונה! לעולם יש בעיות אחרות- דעא"ש, הגירה משמעותית לאירופה, רוסיה- אוקראינה, סין וכו'. נראה כי העולם יודע מה הפיתרון הנדרש והוא מצפה מהרשות וממדינת ישראל ללכת אליו ולהפסיק להעסיק אותו בסכסוך הישראלי פלשתינאי.

**העולם הערבי עומד מנגד-** העולם הערבי עומד מהצד ומסתכל, אף מנהיג ערבי אינו לוקח יוזמה ומסייע לעם הפלשתינאי, כולם מייעצים מרחוק.

**הקהילה הבינלאומית מזדהה עם הבעיה ומסייעת בהרבה "פלסטרים" על מחלה קשה-** הקהילה הבינלאומית ובדגש על הקהילה האירופאית תורמת ומעבירה כספים לרשות ולעזה, אך המצב כל כך רעוע בדגש על עזה שהתחושה היא שזו טיפה בים. לאחרונה מגבירה הקהילה האירופאית את הלחץ על ישראל להיכנס לתהליך של משא ומתן ולהפסיק את הבנייה בהתנחלויות. הלחץ בא לידי ביטוי בהצבעות בפרלמנטים על רעיון שתי המדינות ובחרמות שלעת עתה מתבצעות כנגד תוצרת ההתנחלויות.

**בידול בין יו"ש לעזה "טוב ליהודים..."**- אבו מאזן מבין כי מדיניות הבידול הישראלית בין עזה ליו"ש טוב ליהודים, כיוון שזה מאפשר להם להציג שאין עם מי לדבר שמייצג את כל העם.

**חלון הזדמנויות מצטמצם** (כהונת הנשיא האמריקאי וגילו של אבו מאזן)- אובמה שנחשב לנשיא שאיננו פרו ישראלי עומד לסיים את כהונתו, בראיית הפלשתינאים ניתן להגיע בתקופתו להישג משמעותי.

**הבנה חובקת עולם שהרשות היא הנציגה של העם הפלסטיני**- על אף שברחוב הפלשתינאי אין "שרעייה"(לגיטימיות), כלפי מרבית העולם החמא"ס נתפס כארגון טרור ולכן אינו פרטנר לשיח, הדבר משאיר את אבו מאזן כנציגו הבלעדי של העם הפלשתינאי בעיניי העולם.

**בחירתו של החמא"ס בערוץ הלחימה,** מצד אחד מבודדת אותו ומכניסה אותו למצוקה ומצד שני לאורך זמן מקנה לו לגיטימיות, אט אט החמא"ס צובר כוח ככתובת וריבון הבלתי מעורער בעזה- דומה הדבר למושג "ידועה בציבור".

**פניה לicc מהווה מנוף לחץ משמעותי על ישראל**- במסגרת הלחצים שמפעיל אבו מאזן על ישראל, הפנייה ל ICCמטרידה את ישראל ומחייבת אותה לפעול בצורה אינטנסיבית במישור הבינלאומי.( פניות אחרות כגון לפיפ"א מאתגרות לא פחות).

**1.ה. ניתוח האינטרסים:   
אינטרסים כלליים:**   
 **יעד אסטרטגי :** הקמת מדינה ריבונית ועצמאית על שטחי הגדה המערבית ורצועת עזה

**אינטרס על:** המשך ההכרה הבינלאומית והלגיטימציה הפלסטינית והערבית ברשות הפלסטינאית כנציגת העם הפלסטיני בשטחי הרשות הפלסטינית כולל רצועת עזה.

**אינטרסים נוספים:**

* המשך החלשת החמא"ס בעת הנוכחית על ידי אי תמיכה בקיום צעדים אזרחיים לשימור המצב האזרחי ברצועת עזה וזאת עד שתתקיים פנייה לרשות לקבלת אחריות כוללת על הרצועה.
* תהליך ביניים של שיקום הרצועה יתבצע דרך מנגנוני הרשות בלבד, כולל שליטה ביטחונית במעברים.
* אי קיום ערוצי תיאום אוכפי רשות מצד קטאר או הקהילה הבינלאומית למול ישראל, שיביאו להקלות מצידה של ישראל ברצועה, כגון מתן אישורים להקמת נמל תמורת "תהדיאה".
* אי קיום בחירות בעת הנוכחית במקביל לצעדים שיש בהם פוטנציאל להחלשת חמאס, וזאת עד לבחירת מועד מתאים (ההבנה שיש ברשות היא, שגם לחמאס אין רצון לקיים בחירות בעת הזו).
* הקפדה על תיאום ביטחוני מלא באיו"ש בשגרה ובדגש על עימות ישראל בעזה, בכדי להפגין חוסן ביטחוני בפני ישראל והעולם, הפגת החשש מהשתלטות אסלאמית קיצונית.
* חיזוק הקשר עם ציר המדינות הערביות המתונות.

**2. ניתוח האסטרטגיה :**

אסטרטגיית הרשות נכתבה ושוכתבה לאורך כל שלבי הסימולציה. ראשיתה בשלבי הלימוד –עת למדנו על השחקן מלימוד פנימי של הקבוצה כולל לימוד מגורמים חיצוניים וחומר רקע שקיבלנו(שתי הרצאות התקיימו בתחום הן ע"י שר האסירים לשעבר ברשות מר אשרף עג'רמי ותא"ל במיל' שלום הררי), עבור דרך תמונת מצב הפתיחה וכמובן בהתאם להתגלגלות התרחיש והתובנות שקיבלנו על הרשות והשחקנים האחרים.

2.א. האסטרטגיות שגובשו:

**אסטרטגיה ראשונית –משלב הלימוד (לאחר ביצוע תהליכי האבחון):**

**יעדים אסטרטגיים בהקשר הנתון**

**1**.המשך קיום צעדים זהירים בזירה הבינלאומית ועידוד אירופה לחרמות וזאת על מנת לגרום לישראל לחזור לשולחן המו"מ לצד ניצול הצלחה ברצועה לשליטה חוזרת ברצועה כתוצאה מהתערבות ישראלית או כחלק מהתערבות ערבית.

2.הכנת העיתוי המתאים לקיום בחירות כשהפופולאריות של חמא"ס בדעיכה לאור מערכה ברצועה**.**

**חלופות להשגת היעד**

1. ניצול קיום מערכה נגד חמא"ס תוך עידוד ישראל להכרעת חמא"ס והחלת שלטון הרשות על כל השטח.

2. המשך חתירה להקמת מדינה עצמאית בציר עוקף ישראל ובתמיכת אירופה ולאחר מכן ארצות הברית.

3.שילוב בין שתי החלופות: לירות לכל הכיוונים !! חתירה לקיום מו"מ עם   
 ישראל, תוך מציאת מניע משותף למיטוט שלטון החמא"ס תוך שימוש באיום   
 העצמאות העקיפה לאחר ביסוס ההכרה במדינות אירופה.

4.גיוס הליגה הערבית ומדינות סוניות מתונות ליוזמת שלום אזורית בצל האי   
 יציבות האזורית שתגרום לחשיבה אסטרטגית בקרב ישראל לגבי "שלום   
 אזורי" תוך תמיכה בינלאומית.   
**ניתוח החלופות :יתרונות, חסרונות, משמעויות, היתכנות, סיכונים, סיכויי הצלח**ה

1. דומה שפתרון קבע עם ישראל אינו נראה ישים בטווח הקרוב ולכך ההליכה למוסדות האו"ם יש בהם סיכון לנקיטת סנקציות ישראליות ואף לדרדור המצב באיו"ש –עלול המצב לצאת משליטה והרחוב יתקומם נגד הרשות וישראל.

2.עמימות לגבי היתכנות פלישה מצרית/ישראלית למיגור הטרור ומיטוט חמא"ס ברצועה וזאת במקביל להתקרבות חמא"ס לציר הסוני המתון בראשות ערב הסעודית.

3 .קושי בגיוס מדינות ערב לתמיכה ביוזמת הליגה ערבית לאור המצב המדרדר ברצועה ואי זכייה לקשב ברמה הבינלאומית.

**המלצה על החלופה הנבחרת**

שילוב בין שתי החלופות: לירות לכל הכיוונים !! חתירה לקיום מו"מ מול ישראל, תוך שימוש באיום העצמאות העקיפה לאחר ביסוס ההכרה במדינות אירופה, תוך מציאת מניע משותף למיטוט שלטון החמא"ס.

**2ב. ההשתנות בסביבה האסטרטגית בכל שלב:**

1. אסטרטגיה ראשונית נכתבה ע"ב ידיעות אישיות של חברי הקבוצה ושני המרצים האורחים .

2. אסטרטגיה שנייה נכתבה כבסיס למשא ומתן עם הקבוצות האחרות ע"ב תמונת מצב הפתיחה שהוכתבה לתרגיל.

3. אסטרטגיה שלישית נכתבה לאור תחילת הלחימה ברצועה ובתוספת ההבנות של חברי הקבוצה מזיהוי אסטרטגיות השחקנים האחרים כפי שהתבטאו בתרגיל.

4. יש להדגיש כי בפועל גם באסטרטגיה השלישית חל שינוי – שלא בא לידי ביטוי בכתב. שינוי נוסף זה נבע מגיבוש הידע בקבוצה בהתאם להתגלגלות התרגיל.

ג. כיצד השתנתה האסטרטגיה בעקבות השינויים בסביבה:

את גלגול האסטרטגיה ניתן לראות בסעיף א'.

האסטרטגיה נכתבה בהתאם ליעד העל (הקמת מדינה ברצועה ובגדה) בו דבקנו לאורך כל הסימולציה. האסטרטגיה ביטאה את הפרשנות שלנו לדרך הטובה ביותר להשגת יעד זה.

תכלית האסטרטגית נגעה בבידוד והחלשת תנועת החמ"ס למול כל העולם והפיכת הרשות לגורם הדומיננטי בעזה .

בפועל, לאור הבנת האינטרסים השונים של השחקנים הנוספים ולאור התגלגלות הסימולציה השתנתה האסטרטגיה **מ"החלשת החמא"ס"** בתחילתה, **"מיטוט החמא"ס"** לאור תמונת המצב והלחימה ועד להבנה כי לא ניתן "למוטט" את החמא"ס באבחה אחת וכי יש למצוא דרך אחרת – אולי באמצעות **שיתוף פעולה עם החמא"ס** להביא להכנסת הרשות כגורם דומיננטי ברצועת עזה.

ההשתנות, כאמור, נבעה מהבנת יכולת הרשות והשחקנים האחרים (בעיקר ישראל ומצרים) כי למרות האינטרס המשותף של הצדדים לא ניתן יהיה באמצעים צבאיים לפרק את תנועת החמא"ס ולהדירה באופן מוחלט מרצועת עזה בשל מגבלות כוח ואינטרסים של כל שחקן.

**2.ג - אסטרטגיית תמונת מצב פתיחה-חלק ראשון:**

**יעד אסטרטגי : הקמת מדינה ריבונית ועצמאית על שטחי הגדה המערבית והרצועה.**

**יעדים לתרגיל:** בידוד החמא"ס (לא מנהלים מו"מ ישיר איתו, המעברים והכספים עוברים דרך הרשות) , חזרה למו"מ עם ישראל.

**מו"מ חמא"ס:**

אינטרס על שלנו: 1. החלשה. 2. בידוד ומיטוט. 3. הכלת שלטון הראשות לאחר בחירות ברצועה ובגדה.

אינטרס החמא"ס: להמשיך לשלוט ברצועה ולהכיל שלטון זהה בגדה באמצעות בחירות, לשמור על המנגנונים ברצועה (מנגנון שלטוני ומנגנון צבאי).

נקודות למו"מ :

* ריכוך 1 : אינטרס העם הפלשתיני : הקמת מדינה והבנה מה המכשולים שבדרך.
* ריכוך 2 : עבודה משותפת לשיקום הרצועה.
* הסבר תמונת מצב עולם : חייבים לחזור למו"מ עם ישראל בכדי להחזיר את הנושא הפלשתיני לתודעה.
* מיפוי אויב/תוקף משותף: איראן, קטאר, אל –קעיידה, דעא"ש.
* בחירות? (לא בטוח שאינטרס שלנו בעת הזו).
* פתיחת מעברים.
* הכלת מנגנוני הרשות על הרצועה.
* פירוק מנשק ?

"מקלות" מול המחא"ס : הוצאה מחוץ לחוק? הדרה ממנגנוני השלטון? איום בשת"פ מצרי?

**מו"מ ישראל :**

אינטרס על: 1. חזרה למו"מ . 2. מיטוט החמא"ס.

נקודות למו"מ :

* חזרה למו"מ ללא תנאים מוקדמים על מנת להוכיח כי הם אלו שקובעים את סדר היום הציבורי ולא הטרור, מתוך הבנת תמונת מצב נוכחית משותפת (החמא"ס כמכשול).
* ריכוך : סיעור מוחות על הורדת כוחו של החמא"ס ברצועה רצוי ללא הרוגים בנפש (לפיתה ובידוד: שליטת רשות במעברים, תשלום משכורות דרך הרשות, אי ניהול מו"מ עם החמא"ס, שתיקה בנושא חיסול ראשי המנגנון הצבאי –מסוכן, שיתוף פעולה אזורי עם מצרים וירדן).
* איום: פנייה למוסדות, העמקת התמיכה באירופה, זירוז הכלת סנקציות נוספות.
* הקלות נוספות לפלשתינים בגדה.
* הקפאת הבנייה במקומות שאינם הגושים כנקודת פתיחה למו"מ.

**מו"מ מדינות מתונות ( מצרים, ירדן).**

אינטרס על: 1. שיתוף פעולה בנושא מיטוט החמא"ס. 2. סיוע במאמצי ההכרה הבינלאומיים.

נקודות למו"מ :

* ריכוך: הבנה כי פתרון הסכסוך הישראלי- פלשתיני הנו מפתח ליציבות מדינות ערב המתונות באזור והפגת החשש המשותף מהתגברות האסלאם הקיצוני.
* הקמת קואליציית מדינות מתונות כולל פלשתין.
* לחץ על ישראל לפתיחת מו"מ.
* המשך הכרה בחמא"ס כארגון טרור – לא מנהלים מו"מ ישיר עם הארגון.
* סיוע במנופי לחץ על הרצועה עד מיטוט החמא"ס- אי פתיחת המעברים, העברת סיוע דרך הרשות בלבד, אך במקביל הכנת תפיסה משותפת על שיקום הרצועה לפני זליגת האירועים לסיני.
* מצרים – הקפדה על אטימת המנהרות ואי העברת אמצעים דרכה.

**מו"מ זירה בינלאומית :**

אינטרס על: 1. המשך הכרת עקיפה ברשות כמדינה. 2. המשך הפעלת מנופי לחץ על ישראל. 3. סיוע במיטוט החמא"ס.

נקודות למו"מ :

* ריכוך – שיקוף תמונת מצב ברשות – לחץ מהתושבים להביא להישג לפני פעילות שטח גם בגדה.
* ריכוך – הצגת מנגנוני הרשות כדמוקרטיים וכיציבים. להזהיר מפני השתלטות גורמים פונדמנטליסטיים על הרשות וחבירה לברית אסלאמית קיצונית.
* הסבר תמונת מצב מדינית למול השלטון הימני החדש בישראל ועידוד ללחוץ על ישראל לחזור למשא ומתן ללא תנאים מקדימים.
* הכרה פורמלית של מדינות האיחוד ברשות כמדינה פלשתינית והחלת מנגנונים שלטוניים במדינות אלו : נציגות דיפלומטית הדדית, שותפות בוועדות וכו'.
* הכרה ושותפות הרשות כחלק מציר המדינות הערביות המתונות.
* הצגת תמונת המצב הפנים פלשתינית- מדוע מיטוט החמא"ס הוא חשוב. וכפועל יוצא : לא לנהל מו"מ למול הארגון ולא להעביר תמיכה לעזה שלא דרך מנגנוני הרשות הפורמליים.

**2.ג-המשך- אסטרטגיית 27.4- לאחר תחילת הלחימה (ההדגשות בצהוב במקור –באו להדגיש את השינוי) :**

**מפת אינטרסים מעודכנת לפלשתינים –סימולציה מדינית (27.4.2015).**

**יעד אסטרטגי : הקמת מדינה ריבונית ועצמאית על שטחי הגדה המערבית והרצועה.**

**יעדים לתרגיל:**

* בידוד מיטוט החמא"ס (לא מנהלים מו"מ ישיר איתו, המעברים והכספים עוברים דרך הרשות) ניצול ההסלמה הנוכחית למיטוט התנועה בעזה ויצירת פלטפורמה לכניסת הרשות למנגנוני השילטון, חזרה למו"מ עם ישראל.
* הרחבת התמיכה הבינלאומית באו"מ, בא"א וב ICC ליצירת מנוף לחצים על ישראל.
* סכנות :

הכרה בלגיטימיות תנועת החמא"ס.  
יצירת זיקת תמיכה איראן/תורכיה- חמא"ס.

רצון חמא"ס "להדליק" את הרחוב הפלסטיני ביו"ש.

* הזדמנויות:

שמירה על שקט ביו"ש כמנוף למו"מ עם ישראל ולתמונה לעולם על יכולת הרשות.

יצירת חזית ישראל/מצרים למיטוט שלטון החמא"ס ברצועה.

תמונה לעולם (או"מ/ICC) ליצירת לחץ על ישראל להמשך המו"מ מההבנות עם כספי או הכרה חד צדדית במשינה הפלשתינית.

פגישות :

* ישראל, מצריים – לחץ חשאי למיטוט החמא"ס ברצועה.
* ארה"ב- מניעת ציר איראן/חמא"ס.
* תורכיה ?

**מו"מ חמא"ס:**

אינטרס על שלנו: 1. החלשה. 2. בידוד ומיטוט. 3. הכלת שלטון הראשות לאחר בחירות ברצועה ובגדה.

אינטרס החמא"ס: להמשיך לשלוט ברצועה ולהכיל שלטון זהה בגדה באמצעות בחירות, לשמור על המנגנונים ברצועה (מנגנון שלטוני ומנגנון צבאי). לקבל הכרה כארגון לגיטימי בעל יכולות שליטה ברחוב הפלסטיני.

**מו"מ ישראל :**

אינטרס על: 1. חזרה למו"מ . המשך המו"מ מהמקום בו הופסק "הבנות כספי".

2. מיטוט החמא"ס ויצירת פלטפורמה לכניסת הרשות לעזה.

3. איום במוסדות האו"ם וICC כמנוף להמשך השיחות ( הבנה חשאית לפנייה לאו"ם).

4. שמירה על שקט ביו"ש כאינטרס משותף לשני הצדדים.

**מו"מ מדינות מתונות ( מצרים, ירדן).**

אינטרס על: 1. שיתוף פעולה בנושא מיטוט החמא"ס. הדגשת האיום מהשתלטות תורכיה (אח"ס) ואיראן על האיזור.

**מו"מ זירה בינלאומית :**

* לל"ש.  
  ארה"ב:
* שימוש בעימות כמנוף לחזרה למו"מ והחזרת הנושא הפלסטיני לסדר היום.
* מניעת ציר איראן/חמ"ס.
* אי הכרה בחמ"ס.
* לגיטימיות להשתלטות מצרית/ישראלית על הרצועה כפלטפורמה לכניסת הרשות.

**2.ד. התוצאות שהושגו בסבב, תכנון מול ביצוע:**

* **מערכה צבאית נוספת בין ישראל לחמא"ס שתאפשר הכרעת חמא"ס והשתלטות הרשות על השלטון בעזה**- היה עימות בין החמא"ס לישראל בעקבות ירי רקטות ופגיעה באזרחים בישראל , אך כתוצאה מהעימות לא הייתה הכרעה .
* **המשך חתירה להקמת מדינה עצמאית בציר עוקף ישראל ובתמיכת אירופה ולאחר מכן ארה"ב** – כל המדינות המתונות ומדינות המערב תומכות בהקמת מדינה פלסטינית עצמאית, אך רק במסגרת משא ומתן ישיר עם ישראל.
* **חתירה לקיום משא ומתן עם ישראל תוך מציאת מניע משותף למיטוט שלטון החמאס ברצועה ע"י שימוש באיום העצמאות העקיפה ולאחר ביסוס ההכרה ע"י מדינות אירופה**- הצליח באופן מלא, ישראל הכירה ברשות, כישות שאחראית על הרצועה ועל הגדה , כולל מדינות אירופה שהכירו ברשות כגורם היחידי שאחראי על רצועת עזה והגדה. אירופה רואה ברשות כגורם האחראי היחידי לכל פעולה ומשא ומתן מול ישראל.
* **גיוס הליגה הערבית ומדינות סוניות מתונות ליוזמת שלום אזורי במקביל לאי היציבות האזורית שתוביל לחשיבה אסטרטגית מצד ישראל למימוש "שלום אזורי" בתמיכה בינלאומית** – רוב מדינות האזור תמכו ברשות, ושיתפו פעולה על מנת לקדם את השלום, כאשר הרשות תנהל את המשא ומתן, למעט קטאר שהייתה בקשר עם החמאס ומצריים שיתפה פעולה רק באופן פאסיבי ללא נקיטת יוזמות. מנגד ישראל לא הסכימה להיכנס לתהליך של משא ומתן לשלום, שלא משלב את הרצועה והגדה.
* **אסטרטגיית הרשות צלחה לאורך התרגיל לאור העמידה האיתנה של חברי הקבוצה על מימוש החזון** :הקמת מדינה בשטחי הגדה והרשות. ובנוסף מרכזיות הרשות בניהול הסכסוך לאור הכרת כלל מדינות העולם בלגיטימציה וסמכות הרשות כולל ניטרול החמא"ס.
* כלל הפערים נבעו ממספר גורמים:
  + יציאה למערכה צבאית ישאל- חמא"ס ברצועה השפיעה באופן ניכר על כלל המהלים והאסטרטגיה (ראה תחילת הסעיף).
  + ההבנה על משמעות הנהגת החמא"ס בעזה (מצד אחד סמכות ואחריות שלטונית למול ארגון צבאי "משולח רסן) וההכרה על חוסר היכולת האופרטיבית לנטרל שלטון זה באמצעים צבאיים.
  + הבנת כלל השחקנים (כולל הרשות עצמה....) על מרכזיות וחשיבות הרשות בניהול הרשות והאחריות "מרחוק" גם על זירת רצועת עזה (אי אפשר איתם ובלעדיהם...) הביאה לביצוע מהלכים מדיניים – לרבות הפסגה, ע"פ כלל המשחק שהכתיבה הרשות.
  + הבנת הרשות את אינטרסים ויכולת השחקנים האחרים על רצועת עזה. במהלך המבצע נוכחנו להבין כי ישראל ומצרים לא בהכרח יכולות לממש את האינטרסים ברצועת עזה (מימוש צבאי של מיטוט החמא"ס) וכי לכלל השחקנים אינטרסים ברצועה שאינם עולים בקנה אחד עם האסטרטגיה של הרשות ולכן ינסו להוציא אותה לפועל גם במו"מ ישיר עם החמא"ס.

**2. ה. מימוש/אי מימוש היעדים האסטרטגים:**

**יעד א** – המשך התקדמות מדודה בזירה הבינלאומית ועידוד אירופה לחרמות מול ישראל, על מנת לגרום לישראל לחזור לשולחן המשא ומתן לצד ניצול הצלחה ברצועה כתוצאה מהתערבות ישראלית או כחלק מהתערבות ערבית. – **יעד זה הושג בכך שישראל נכנסה למשא ומתן והסכימה לכל התנאים שדרשנו** כולל הפסקת הבנייה בשטחים, ניהול משא ומתן רק מול הרשות. ראוי לציין שישראל חששה מפנייה של הרשות לגורמים משפטיים בינלאומיים, דבר שהיווה מנוף משמעותי בתהליך המשא ומתן מול ישראל.

**יעד ב** – היערכות והכנות מתאימות לקיום בחירות בעיתוי בו הפופולאריות של החמא"ס בשפל לאור המערכה ברצועה – מדובר בתהליך ארוך טווח, שיכול לבוא לידי מימוש לאחר השתלטות הרשות על נקודות מפתח ברצועה.

3.א. תהליך הלמידה של השחקן:

הלמידה על השחקן הייתה מאוד מעניינת וכללה מספר שלבים. השלב הראשון היה שלב ההכנות לסימולציה, בו כל אחד מאיתנו למד את השחקן מחומרים עיוניים מהאינטרנט, מהמנהל האזרחי ויחידת תיאום פעולות הממשלה בשטחים וחומרים נוספים שהועברו בין חברי הקבוצה. החלק השני של הלמידה (עוד בשלב ההכנה) התבצע על ידי שתי פגישות למידה עם אנשים מהשטח שמכירים וחיים את העם הפלשתינאי מקרוב. הראשון אשרף עג'רמי (שר לענייני אסירים ברשות הפלשתינאית לשעבר) והשני תא"ל (במיל') שלום הררי יועץ לעניינים פלשתינאים.

השלב השני הוא במהלך המשחק. באמצעות הדיונים בצוות, ההכנה לפגישות המשא ומתן ובפגישות עצמן- למדנו כיצד חושב השחקן ומה הצדדים האחרים חושבים עליו. השלב השלישי הוא שלב הסיכומים, בו נדרשנו לאגד את מכלול הידע הנצבר ולהניח אותו על הכתב. ניתן לומר כי תהליך הלמידה היה מקיף וכלל למידה תיאורטית ומעשית גם יחד.

מה למדנו על השחקן?

**האיבה בין הרשות לחמא"ס גדולה ועמוקה**, לעיתים נדמה היה לנו, כי הקרע בין הרשות לחמא"ס גדול יותר מהקרע בין הרשות למדינת ישראל. ניתן לומר גם שמפת האינטרסים של הרשות ומדינת ישראל באשר לחמא"ס חופפת בנושאים רבים. בעניין זה התלבטנו מה הוא אינטרס של הרשות לגבי החמא"ס – מיטוט/שילוב? אם החמא"ס יתפרק, הדרך של הרשות להשתלט על עזה נוחה יותר, אך המחיר מלווה בנפגעים פלשתינים רבים. אם החמא"ס ישולב ברשות לאחר שזו תקבל אחריות גם על רצועת עזה, עלול החמא"ס להכין את הקרקע כדי לתפוס שוב את השלטון.

**"שרעייה" ברחוב הפלסטיני**, כיום אין הנהגה אחת מוסכמת לעם הפלשתינאי הפרוס במזרח התיכון(סה"כ כ-11 מליון פלסטינים), כולל בשטחים אינם רואים באבו מאזן מייצג לגיטימי וכן גם לא בחמא"ס. ולכן בכל פעם שמשוחחים עם אבו מאזן כנציג של העם הפלשתינאי, הדבר שנוי במחלוקת גדולה.

**בחירות: "בעאדין..." –** לרשות אין שום אינטרס ללכת לבחירות בימים אלה, משום שהיא מבינה שיש סבירות גבוהה שהיא לא תזכה בבחירות. אגב בחירות גם כאן ישנן הרבה שאלות. האם בחירות רק בגדה ובעזה? האם גם במזרח ירושלים? האם גם הפלשתינים בירדן בעלי זכות הצבעה? האם גם ערבי ישראל?

**קבלת אחריות של הרשות על רצ"ע מחייבת סיוע בינלאומי ושותפות ישראל בהיבטי ביטחון וכלכלה**, הרשות אינה יכולה לתפוס אחריות ברצועת עזה באופן מיידי. ראשית אין לה מספיק כוח אדם כדי לתפוס את השלטון ולבסס חוק וסדר בעזה וכן יש לה משימת ענק לשקם את עזה, משימה זו כשלעצמה מחייבת סיוע כלכלי וניהולי בין לאומי.

אבו מאזן **נטש את דרך הטרור** ומנסה בכל כוחו להימנע מאלימות.

**פתרון משולב לגדה ולרצועה**- הרשות מבינה שמבחינתה נכון ללכת על הפיתרון השלם, דהיינו פתרון משותף לעזה ולגדה, להבנתה פתרון בגדה בלבד הוא פתרון חלקי שיפלג את העם ובטווח הארוך יהיה הפסד לעם הפלשתיני.

**ואקום לאחר אבו מאזן**, אבו מאזן בן 80, סביר להניח שעוד שנים מועטות יאלץ להיפרד מתפקידו, כרגע אין בנמצא דור המשך, ישנם כאלה המנסים להתבלט אך כרגע לא מסומן מחליף. עובדה זו עשויה להאיץ באבו מאזן לעשות מהלכים מדיניים אמיצים.

**3.ב. תהליך גיבוש האסטרטגיה :**

השלב הראשון בהיערכות לשם גיבוש האסטרטגיה, היה הכנת התשתית העובדתית המלאה וכל החומר הרלוונטי. לשם כך למדנו את השחקן, ואף נפגשנו לשיחות בע"פ, עם שני גורמים,שהוזכרו קודם אשר תרמו רבות להכרת הרשות הפלסטינאית, ולהבנת האינטרסים השונים.

**מומלץ מאוד** **לעגן מפגשים מסוג זה, באופן קבוע במסגרת סימולציה**.

על בסיס החומר ובהתאם למתווה שנמסר, גובשה האסטרטגיה, ובכלל זה, החזון, היעדים לטווח הארוך ולטווח הקצר, והאינטרסים ביחס לעזה ולגדה המערבית. היעד האסטרטגי זוהה כהקמת מדינה ריבונית ועצמאית, בשטחי הגדה המערבית וברצועת עזה. בין **האינטרסים** **המרכזיים הכלליים** היה המשך ההכרה הבינלאומית, והלגיטימציה החיצונית והפנימית ברשות הפלסטינית כנציגת העם הפלסטיני בשטחי הרשות ביהודה ושומרון, ובעזה.

**האינטרסים על בסיס "סיפור המעשה"** , כללו את המשך החלשת החמא"ס; שיקום הרצועה- באמצעות מנגנוני הרשות בלבד, לרבות שליטה ביטחונית במעברים; התנגדות לערוצי תיאום עוקפי הרשות, ולבחירות בזמן הקרוב.

**ניתוח** **האילוצים** (פנימיים וחיצוניים), **האיומים וההזדמנויות** של הרשות כללו, פעילות בינלאומית, לחץ ואפשרות פנייה למוסדות האו"ם לאור אי התקדמות בתהליך המדיני; תלות מוחלטת בישראל, בין היתר ההיבטים התשתיתיים, הכלכליים והביטחוניים; תלות מוחלטת בסיוע כלכלי מהעולם להמשך קיום הרשות לצד חובות וגירעון בתקציב; איבוד המיקוד העולמי בבעיה הפלסטינית; בחירות וממשלה חדשה בישראל, על כל המשתמע מכך.

במקביל נותחו האינטרסים של **שלושת השחקנים המרכזיים בראיית הרשות**, ישראל, חמא"ס ומצרים, ובוצעה היערכות למפגשים עם השחקנים הנוספים, תוך **ניתוח** **ניגודי האינטרסים** ביניהם, ו**זיהוי האינטרסים המשותפים** לרשות ולשחקנים השונים.

במסגרת **חלופות** להשגת היעד **נבחנו** ניצול קיום מערכה נגד חמא"ס תוך עידוד ישראל להכרעת חמא"ס ולמיטוטו, והחלת שלטון הרשות על כל השטח; המשך חתירה להקמת מדינה עצמאית בציר עוקף ישראל ובתמיכת אירופה ולאחר מכן ארצות הברית; ושילוב בין שתי הדרכים.

בהתאם ל**ניתוח** החלופות (יתרונות, חסרונות, משמעויות, וסיכויי הצלחה) שבוצע, הסתמן חשש שפתרון קבע עם ישראל אינו נראה ישים בטווח הקרוב, אולם מצד שני ההליכה למוסדות האו"ם וליתר הגופים הבינלאומיים כרוכה בסיכון לנקיטת סנקציות ישראליות ואף לדרדור המצב ביהודה ושומרון, ולכן הוחלט לפעול במקביל מול כל השחקנים. **האסטרטגיה עודכנה במהלך הסימולציה**  בהתאם להתפתחויות. הסתבר כי נוצרה פריצת דרך מול ישראל, החל בהסכמתם להקפיא את הבניה ביהודה ושומרון לחלוטין, וכלה בהתרשמות שיש נכונות להתקדם במשא ומתן אמתי, לגיבוש פתרון.

**בסופו של דבר, הורגשה שביעות רצון מן התוצאות**, החמא"ס לא השתתף בוועידת הפסגה , והסיכום כלל משא ומתן לפתרון **מול הרשות** תוך קביעת לוחות זמנים מוגדרים.

3.ג. תובנות אודות הזירה העזתית, האזורית והבינ"ל:

מדינת ישראל מתמודדת עם הישות העזתית מעל ארבעה עשורים כאשר בעשור האחרון מאז ההתנתקות בשנת 2005, וביתר שאת מאז השתלטות חמא"ס על רצועת עזה ביוני 2007, מתמודדת ישראל עם אתגר גובר בזירה זו. אתגר זה סבוך במיוחד בהשוואה לסוגיות האסטרטגיות האחרות עימן מתמודדת ישראל, ובמידה רבה אף מגלם סתירה פנימית בסיסית: מחד גיסא נדרשת ישראל להתמודד עם האיום הביטחוני הגובר ברצועה, במיוחד מצד הגורם הריבון בזירה זו (חמא"ס) הרואה לנגד עיניו צורך בניהול מאבק מתמשך נגד ישראל, ומאידך גיסא היא נתבעת לספק חלק גדול מהצרכים הקיומיים של הציבור ברצועה.

תרחישי הסימולציה ובדגש על מבצע "צוק איתן" אשר היווה העימות הצבאי החריף והרחב ביותר שניהלה ישראל מול הזירה הפלסטינית בכלל ומול רצועת עזה וחמא"ס בפרט, גילם "עליית מדרגה" בכל הנוגע להיקף הנפגעים (בצד הפלסטיני), לשימוש בכוח צבאי (בשני הצדדים), לעומק הפגיעה בישראל וכן למידת המעורבות של גורמים חיצוניים בעימות. בנוסף מעבר לטשטוש זהות המנצח בלחימה נגד ארגון טרור ,מהווה העימות בין ישראל לחמא"ס עימות אסימטרי לא רק במדדי הפעלת הכוח אלא גם בתכלית האסטרטגית של שני הצדדים.

תרחישי הסימולציה מעלות מספר תובנות לגבי השחקנים המרכזיים:

**חמא"ס**: חשה באופן העז ביותר בתולדותיה את המתח שבין קוטב המדינה לקוטב ההתנגדות ואת הקושי לקיים את שני הקטבים בו זמנית. לפחות בשלב הנוכחי (על פי התרחישים) ניכרה עליונות של קוטב המדינה: ככל הנראה חמא"ס יצאה למערכה על רקע מצוקה שלטונית-אזרחית חריפה ובמהלך כל ימי הלחימה התעקשה על מימוש הישגים בתחום הזה. התרחישים הוכיחו במידה רבה גם את החשיבות שמקנה חמא"ס לרכיב הציבורי, שעומד במוקד השיקול השלטוני. בהקשר הפנימי, בשונה ממבצע "צוק איתן" לא ניכר מתח בין הנהגת "החוץ" בראשות משעל לבין הנהגת הרצועה על דרך קבלת ההחלטות, כאשר במהלך המבצע האחרון לווה בביקורת חריפה כלפי ההנהגה בקטר שדבקה בקו נצי תוך התעלמות מהמצוקה החריפה בעזה.

**הזירה העזתית:** ככלל, בלטה הדומיננטיות הכמעט מוחלטת של חמא"ס ושל הגיונה בניהול הזירה העזתית. יתר הארגונים שבזירה הפגינו השפעה מוגבלת מאוד במישור הצבאי קל וחומר במהלכים המדיניים שליוו את הניסיון לסגירת המערכה. הציבור העזתי מהווה גורם מורכב בהתנהלותו אך בעל השפעה גבוהה, כאשר אינו צפוי להפעיל לחץ ישיר על חמא"ס במהלך ימי מבצע, אולם מצבו המחמיר יהווה שיקול מרכזי בהחלטת חמא"ס להפסקת הלחימה. בנוסף חזרת הרשות הפלסטינית לרצועה נראית רחוק מתמיד משום שיש בה איום פוליטי על המשך שלטון תנועת חמא"ס ברצועה.

**הזירה האזורית:** בלטה מצד אחד השפעתה העמוקה על ניהול העשייה המדינית שליוותה את מאמץ הפסקת האש, אולם מצד שני ניכרו תופעות של פיצול, יריבות ואדישות שתרמו הלכה למעשה להתארכות המערכה. במסגרת זו בלטו כמה תופעות: המעורבות המצרית "העצלה" שלוותה בעוינות עמוקה כלפי חמא"ס וחוסר המעורבות של יתר השחקנים במרחב בדגש על ציר המדינות הסוניות. העימות בעזה ממחיש מצב חדש שבו מדינות ערב המובילות בדגש על מצרים וירדן יחד עם הרשות אינן מתייצבות לתמיכה בחמא"ס אלא אף מצפות מישראל שתכה בו על מנת להחלישו.

השילוב בין כל אלה גרם במידה רבה להתארכות המערכה. הארכיטקטורה האזורית גם המחישה לחמא"ס את בידודה בעת הנוכחית והעדר גיבוי חיצוני שיוכל לסייע לה בניהול לחימה או בקידום מהלכים מדיניים או אזרחיים.

**הזירה הבינ"ל**: בלטה בעיקר בחוסר ההשפעה העמוקה, בדגש על ארה"ב והאיחוד האירופאי. נטייה זו של רוב השחקנים הבינ"ל בעצם העניקה לישראל מרחב פעולה רחב מבעבר (ללא אילוצים חיצוניים משמעותיים), אולם מהצד השני גם תרמה להתארכות המערכה. בניגוד למערכות העבר ברצועה, מידת העשייה המדינית של הזירה הבינ"ל הייתה מוגבלת למדי, ובא לידי ביטוי בהשתלבות אמריקנית בשיחות שנערכו במהלך ימי הלחימה אך שמרו על קו שהרשות הפלסטינית הינה הנציגה הלגיטימית לעם הפלסטיני.

3.ד. תובנות על ניהול עשייה מדינית במהלך המשבר הצבאי:

מבצעים ברצועת עזה כדוגמת "צוק איתן" מהווים מבחינות רבות עימות שבו ניכר פער או בעיית סנכרון בין העשייה הצבאית לבין המהלכים המדיניים. העשייה הצבאית מתאפיינת בשטף ובמגמת התגברות, אולם ניכר קושי מהותי "לעטפה" במהלכים מדיניים שיבססו מנגנון סיום או יאשרו מיצוי של הישגים מדיניים ברורים מתוך הפעילות הצבאית.

קונקרטית, בולטת בעיקר בעיית הקשר הלקוי וערוצי העברות המסרים הבעייתיים בין שני הצדדים הלוחמים, דבר במידה רבה תורם מאוד להתארכותה של מערכה שאף אחד מהצדדים לא רוצה בה מלכתחילה, בוודאי לא יהיה מעוניין כי תתארך לפרק זמן ארוך.

לצד הבעייתיות של העשייה המדינית, תצוין העשייה במישור האזרחי. כאשר לעיתים מדובר במהלכים שיגלמו פרדוקס בסיסי: יסייעו למניעת משבר הומניטרי חריף ברצועה, (ובכך גם יסייעו למניעת לחץ בינ"ל כבד על ישראל) אך זאת במהלך לחימה נגד אויב המנהיג אזור זה. ייתכן כי עצם הענקת הסיוע האזרחי לרצועה מסייע במידה כזו או אחרת להעמקת "אורך הנשימה" של חמא"ס, ובכך אולי תורם גם הוא להתארכות המערכה.

**3.ה. הערכה כללית :  
הסימולציה היוותה חוויה לימודית משמעותית מאוד**. היא יצרה סביבה מאתגרת ו"אותנטית", אפשרה סיעור מוחות, חשיבה "מחוץ לקופסה", יצירתיות, עבודה בשיתוף, והתנסות בקבלת החלטות תוך כדי תנועה. כפועל יוצא מכך, הנושא נלמד על בוריו, ונרכשו כלים להתמודדות במצבים דומים בזמן אמת.

**כחלק מהפקת הלקחים**, **מוצע לרכז ולצמצם את זמן הסימולציה**. המעברים בין העולם האמתי, לאווירת המשחק אינם מועילים, הם גורמים ל"ירידת מתח", ולא נראה שיש בהם צורך. אין גם תועלת בזמן ארוך, אשר מטבע הדברים חלקו לא מנוצל, לפחות לא בידי כולם.

מומלץ לקיים ליווי של הצוות ע"י מומחי תוכן מהאקדמיה ומצה"ל.